b'\n_START_ARTICLE_\nArcul Academiei Mih\xc4\x83ilene\n_START_SECTION_\nArcul Academiei\n_START_PARAGRAPH_\nAcademia Mih\xc4\x83ilean\xc4\x83, \xc3\xaenfiin\xc8\x9bat\xc4\x83 \xc3\xaen 1835 prin eforturile lui Gheorghe Asachi, a fost prima institu\xc8\x9bie de \xc3\xaenv\xc4\x83\xc8\x9b\xc4\x83m\xc3\xa2nt superior modern\xc4\x83 din Moldova. _NEWLINE_La 16 septembrie 1834 Sfatul administrativ al Moldovei aproba propunerea Epitropiei \xc8\x98coalelor de a cump\xc4\x83ra casele r\xc4\x83posatului sp\xc4\x83tar Petrache Cazimir, case situate l\xc3\xa2ng\xc4\x83 Biserica Talpalari. Eforia \xc8\x98coalelor din Ia\xc8\x99i i-a \xc3\xaencredin\xc8\x9bat lui Johann Freywald, arhitect austriac instalat \xc3\xaen Moldova, amenajarea caselor Cazimir. Spa\xc8\x9biul devenind repede insuficient, Academia a achizi\xc8\x9bionat \xc3\xaen 1837 casele serdarului Anastasie Voinescu de peste drum, ocupate de Hotelul Petersburg, \xc3\xaen care a instalat administra\xc8\x9bia \xc8\x99i internatul, casele Cazimir fiind folosite doar ca spa\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt. Pentru a realiza comunicarea \xc3\xaentre cele dou\xc4\x83 cl\xc4\x83diri, Gheorghe Asachi a propus \xc3\xaen decembrie 1839 construirea unui pasaj care s\xc4\x83 treac\xc4\x83 pe deasupra uli\xc8\x9bei._NEWLINE_\xc3\x8en ianuarie 1843 conducerea Academiei \xc3\xaei cerea lui Alexandru Costinescu, profesor de geometrie \xc8\x99i arhitect, s\xc4\x83 realizeze \xc3\xaen cadrul activit\xc4\x83\xc8\x9bii didactice, printre alte planuri, \xc8\x99i cel al unui arc care s\xc4\x83 uneasc\xc4\x83 cele dou\xc4\x83 cl\xc4\x83diri. Costinescu s-a ocupat personal de realizarea acestui proiect. Punerea pietrei fundamentale a arcului a avut loc \xc3\xaen octombrie 1842 \xc3\xaen prezen\xc8\x9ba Domnitorului Moldovei Mihail Sturza. Cu aceast\xc4\x83 ocazie a fost a\xc8\x99ezat\xc4\x83 \xc3\xaen temelie o cutie din plumb con\xc8\x9bin\xc3\xa2nd un document comemorativ \xc8\x99i trei medalii cu chipul domnitorului. Luc\xc4\x83rile au fost dirijate de c\xc4\x83tre inginerul Ivan Costacov care, datorit\xc4\x83 \xc3\xaent\xc3\xa2rzierilor acumulate, a fost \xc3\xaenlocuit \xc3\xaen octombrie 1843 cu Alexandru Costinescu. Acesta a finalizat lucrarea \xc3\xaen 1845, recep\xc8\x9bia fiind realizat\xc4\x83 \xc3\xaen octombrie 1847. _NEWLINE_De\xc8\x99i avea aspectul unui arc de triumf, arcul Academiei a fost construit \xc3\xaentr-un scop strict practic, acela de a asigura comunicarea \xc3\xaentre cele dou\xc4\x83 cl\xc4\x83diri. Deasupra bol\xc8\x9bii arcului exista un coridor aflat \xc3\xaen prelungirea unei camere nou construite, alipite casei Cazimir. Arcul era decorat cu c\xc3\xa2te dou\xc4\x83 coloane ionice de fiecare parte a bol\xc8\x9bii \xc8\x99i, \xc3\xaen proiectul ini\xc8\x9bial, cu bazoreliefuri \xc8\x99i inscrip\xc8\x9bii care \xc3\xaens\xc4\x83 nu s-au mai reg\xc4\x83sit \xc3\xaen varianta final\xc4\x83 a construc\xc8\x9biei._NEWLINE_\xc3\x8en 1860 Alexandru Ioan Cuza a scindat Academia Mih\xc4\x83ilean\xc4\x83 \xc3\xaen dou\xc4\x83 institu\xc8\x9bii diferite: o institu\xc8\x9bie de \xc3\xaenv\xc4\x83\xc8\x9b\xc4\x83m\xc3\xa2nt superior, care a devenit Universitatea din Ia\xc8\x99i, \xc8\x99i o institu\xc8\x9bie de \xc3\xaenv\xc4\x83\xc8\x9b\xc4\x83m\xc3\xa2nt liceal, Liceul Na\xc8\x9bional. Arcul a existat p\xc3\xa2n\xc4\x83 \xc3\xaen 1890 c\xc3\xa2nd a fost demolat pentru a permite at\xc3\xa2t l\xc4\x83rgirea str\xc4\x83zii c\xc3\xa2t \xc8\x99i construirea noii cl\xc4\x83diri a Liceului Na\xc8\x9bional. Cu ocazia lucr\xc4\x83rilor de demolare a fost reg\xc4\x83sit\xc4\x83 cutia de plumb zidit\xc4\x83 \xc3\xaen temelia arcului; cele trei medalii erau intacte \xc3\xaens\xc4\x83 documentul era complet degradat datorit\xc4\x83 apei care se infiltrase.\n_START_SECTION_\nArcul din Parcul Expozi\xc8\x9biei\n_START_PARAGRAPH_\nPentru a redemara activitatea economic\xc4\x83 mult diminuat\xc4\x83 de criza anilor \xe2\x80\x9930, municipalitatea ie\xc8\x99ean\xc4\x83 a organizat \xc3\xaen octombrie 1935 expozi\xc8\x9bia \xe2\x80\x9eLuna Ia\xc8\x99ilor\xe2\x80\x9d. Succesul manifest\xc4\x83rii a determinat municipalitatea s\xc4\x83 organizeze \xc3\xaen prim\xc4\x83vara urm\xc4\x83toare o nou\xc4\x83 edi\xc8\x9bie, at\xc3\xa2t cu scop comercial dar \xc8\x99i pentru a comemora Junimea \xc8\x99i a marca centenarul Academiei Mih\xc4\x83ilene, manifest\xc4\x83ri ce erau urmate de \xe2\x80\x9eCongresul Ie\xc8\x99enilor\xe2\x80\x9d organizat de \xe2\x80\x9eAsocia\xc8\x9bia pentru Progresul Ia\xc8\x99ului\xe2\x80\x9d \xc3\xaempreun\xc4\x83 cu \xe2\x80\x9eCercul Ie\xc8\x99enilor din Bucure\xc8\x99ti\xe2\x80\x9d. _NEWLINE_Amenaj\xc4\x83ri importante au fost realizate \xc3\xaen Parcul Expozi\xc8\x9biei, cu care ocazie a fost realizat\xc4\x83 o replic\xc4\x83 la scar\xc4\x83 redus\xc4\x83 a arcului Academiei._NEWLINE_Osvald Racovi\xc8\x9b\xc4\x83, primarul Ia\xc8\x99ului, declara \xc3\xaen presa vremii:_NEWLINE_\xe2\x80\x9e\xc3\x8en acest scop am amenajat complet parcul Regele Carol, de la Copou, cu planta\xc8\x9bii noi \xc8\x99i pavilioane noi. Deosebit, am construit acolo Hanul Ancu\xc8\x9bei, dup\xc4\x83 original. De asemeni, vestita Bolta Rece, care va fi un adev\xc4\x83rat muzeu, av\xc3\xa2nd fotografii \xc8\x99i autografe de la to\xc8\x9bi marii no\xc8\x99tri poe\xc8\x9bi \xc8\x99i scriitori cari au petrecut \xc3\xaen acest local. \xc3\x8en sf\xc3\xa2r\xc8\x99it, am construit, tot \xc3\xaen parc, Arcul vechii Academii Mih\xc4\x83ilene, a\xc8\x99a cum era la \xc3\xaenfiin\xc8\x9barea ei. Restul pavilioanelor vor fi ocupate cu expunere de m\xc4\x83rfuri ale diferitelor firme. Expozi\xc8\x9bia se deschide la 17 Mai \xc8\x99i dureaz\xc4\x83 p\xc3\xa2n\xc4\x83 la 15 Iunie.\xe2\x80\x9d_NEWLINE_\xe2\x80\x94 Osvald Racovi\xc8\x9b\xc4\x83 \xc3\xaen Ia\xc8\x99ul - Buletinul Cercului ie\xc8\x99enilor din Bucure\xc8\x99ti, nr. 4, 1936, citat \xc3\xaen Ziarul Lumina, 2007_NEWLINE_\xc3\x8en amintirea existen\xc8\x9bei acestui arc, strada pe care acesta a fost localizat a fost numit\xc4\x83 \xe2\x80\x9eStrada Arcu\xe2\x80\x9d.'